Ο δημοσιογράφος **Σωκράτης Γκιόλιας** δολοφονήθηκε στις 19 Ιουλίου 2010, έξω από το σπίτι του, στην Ηλιούπολη. Ο Γκιόλιας πυροβολήθηκε 13 φορές από μικρή απόσταση. Την ευθύνη ανέλαβε η τρομοκρατική οργάνωση Σέχτα Επαναστατών ενώ έως σήμερα οι δράστες της επίθεσης παραμένουν ασύλληπτοι.

Η ζωή και το έργο του Σωκράτη Γκιόλια
-------------------------------------

Ο Γκιόλιας γεννήθηκε στις 13 Φεβρουαρίου 1973, στη Γερμανία. Ήταν παιδί πολύτεκνης οικογένειας Ελλήνων μεταναστών, η οποία επέστρεψε στην Αθήνα, όπου και μεγάλωσε. Από 19 ετών άρχισε να εργάζεται ως δημοσιογράφος σε εκπομπή του Μάκη Τριανταφυλλόπουλου, στον τηλεοπτικό σταθμό New Channel και συνεργάστηκαν έως και τον Οκτώβριο του 2008. Επίσης εργάστηκε σε αθλητικές εφημερίδες καλύπτοντας για χρόνια ρεπορτάζ στίβου. Το διάστημα πριν από τη δολοφονία του εργαζόταν ως συντάκτης στην εφημερίδα Πρώτο Θέμα και ήταν διευθυντής στον ραδιοφωνικό σταθμό Θέμα 9,89.

Το όνομα του Γκιόλια είχε συνδεθεί με το ειδησεογραφικό ιστολόγιο troktiko σαν ένα από τα πρόσωπα που το δημιούργησαν το 2008. Οι συντάκτες του μπλογκ δεν παραδέχτηκαν την σχέση του Γκιόλια μαζί του, αν και αυτό ήταν κάτι ευρύτερα γνωστό, τουλάχιστον στους δημοσιογράφους.

Το 2003 παντρεύτηκε τη σύζυγό του Αδαμαντία και απέκτησαν 2 παιδιά.

Δολοφονία
---------

Το πρωί της 19ης Ιουλίου 2010, έξω από το σπίτι του Γκιόλια στην Ηλιούπολη, οι δράστες χτύπησαν το κουδούνι και του ζήτησαν να κατέβει κάτω με την πρόφαση ότι του κλέβουν το αυτοκίνητο. Μόλις κατέβηκε στην είσοδο, οι δράστες τον πυροβόλησαν από μικρή απόσταση. Σύμφωνα με τον ιατροδικαστή το θύμα δέχτηκε και τις 13 σφαίρες στο σώμα. Οι περισσότερες είχαν πύλη εισόδου από πίσω ενώ δέχτηκε και τρεις σφαίρες στο κεφάλι.

Από την έρευνα της αστυνομίας προέκυψε ότι τα δύο όπλα των δραστών χρησιμοποιήθηκαν σε προηγούμενες επιθέσεις της τρομοκρατικής οργάνωσης Σέχτα Επαναστατών.

Η Σέχτα Επαναστατών ανέλαβε την ευθύνη για τη δολοφονία του δημοσιογράφου με προκήρυξη της που στάλθηκε στην εφημερίδα Τα Νέα στις 27 Ιουλίου. Οι δράστες παραμένουν ασύλληπτοι μέχρι σήμερα. Ο αδελφός του Σωκράτη Γκιόλια φωτογράφισε τον Μάκη Τριανταφυλλόπουλο ως ηθικό αυτουργό της δολοφονίας του Σωκράτη.

Παραπομπές
----------

1. 1 2  Παπαδάκου, Γιάννα (25 Ιουλίου 2010). «Ο συγκρουσιακός Σωκράτης Γκιόλιας». Το Βήμα. Ανακτήθηκε στις 8 Ιουλίου 2015.
2. ↑  «Troktiko οριστικά τέλος». Ελευθεροτυπία. 26 Ιουλίου 2010. Αρχειοθετήθηκε από το πρωτότυπο στις 31 Ιουλίου 2010. Ανακτήθηκε στις 8 Ιουλίου 2015.
3. ↑  Χεκίμογλου, Αχιλλέας (20 Ιουλίου 2010). «Troktiko.blogspot.com: Μόλις χθες αποκαλύφθηκε η «πατρότητά» του». Το Βήμα. Ανακτήθηκε στις 8 Ιουλίου 2015.
4. ↑  «Ποιος ήταν ο Σωκράτης Γκιόλιας». Ημερησία. 19 Ιουλίου 2010. Αρχειοθετήθηκε από το πρωτότυπο στις 22 Ιουλίου 2010. Ανακτήθηκε στις 22 Ιουλίου 2010.
5. 1 2  «Το κείμενο της προκήρυξης της Σέχτας για τη δολοφονία Γκιόλια». tvxs.gr. Ανακτήθηκε στις 30 Ιουλίου 2013.
6. ↑  «Καρτέρι θανάτου στο δημοσιογράφο Σωκράτη Γκιόλια». Ελευθεροτυπία. 28 Ιουλίου 2010. Αρχειοθετήθηκε από το πρωτότυπο στις 22 Ιουλίου 2010. Ανακτήθηκε στις 8 Ιουλίου 2015.
7. ↑  «Η «Σέχτα Επαναστατών» ανέλαβε την ευθύνη για τη δολοφονία του Σ.Γκιόλια». in.gr. Ανακτήθηκε στις 27 Ιουλίου 2010.
8. ↑  ««Μας έλεγε ότι θα τον σκοτώσει ο Τριανταφυλλόπουλος και θα το κάνουν να φανεί ότι είναι η "ΣΕΧΤΑ"»». *Πρώτο Θέμα*. 30 Μαρτίου 2014.

Εξωτερικοί σύνδεσμοι
--------------------

* troktiko, το ιστολόγιο που διατηρούσε ο Σωκράτης Γκιόλιας, εκτός λειτουργίας σήμερα.

Δείτε επίσης
------------

* Τroktiko - η αληθινή ιστορία: Ντοκιμαντέρ του 2013, από τον Κώστα Λακαφώση, το οποίο αναφέρεται στην ιστορία του μπλογκ και διατίθεται από τον δημιουργό του στο YouTube.